text: Kartoffelavlere får bøde for prisfusk 
  07 september 2011 kl. 06.52
  Kartoffelavlerne får bøde på en halv million kroner for at holde priserne kunstigt oppe.
  De danske kartoffelavlere har fået danskerne til at betale overpriser ved at holde priserne på kartofler kunstigt oppe.
  Det koster nu kartoffelavlerne en bøde på 500.000 kroner.
  Retten i Kolding har idømt Dansk Kartoffelproducent-forening til at betale en halv million kroner for at fuske med priserne.
  Samtidig er foreningens forhenværende formand blevet idømt en personlig bøde på 25.000 kroner, oplyser Konkurrence- og Forbrugerstyrelsen.
  Kartoffelavlerne har fået bøden for at opfordre deres medlemmer til at benytte mindstepriser og til at lade kartofler blive i jorden for at begrænse udbuddet og dermed sikre en højere pris.
  Det er i strid med konkurrenceloven.
  
  Aftaler forbudt
  I 2008 indskærpede Konkurrencestyrelsen overfor Dansk Kartoffelproducent-forening, at de ikke måtte tilskynde deres medlemmer til at aftale priserne.
  Foreningen underskrev en erklæring, hvor de lovede at overholde konkurrenceloven.
  Den konkrete sag startede i september 2009, hvor Dansk Kartoffelproducent-forening holdt stormøde i Grindsted.
  Her blev foreningens medlemmer opfordret til at hæve prisen på spisekartofler og samtidig begrænse udbuddet. Det skulle ske ved at lade dele af produktionen blive i jorden.
  Nogle dage senere gentog foreningens daværende formand opfordringen til foreningens medlemmer i et indslag i TV-Avisen.
  Konkurrencestyrelsen anmeldte sagen til Statsadvokaten for Særlig Økonomisk Kriminalitet (SØK) i oktober 2009. SØK efterforskede sagen og rejste tiltale mod foreningen i december 2010.
  